Reálne riziko tu je

Je pre mňa cťou podeliť sa s vami s niekoľkými postrehmi na aktuálne diskutované témy. Vo vystúpeniach pána generálneho tajomníka aj podpredsedu vlády zazneli pozitívne hodnotenia na správu daní na Slovensku. Ako predstaviteľ samosprávy, primátor mesta Liptovský Mikuláš, poslanec VÚC a člen predsedníctva ZMOS mám k tejto problematike blízko a môžem potvrdiť, že hodnotenia sú správne. Mestá a obce sú predsa prioritne financované z podielových daní, ktoré používajú na zabezpečenie svojich kompetencií a zlepšovanie života obyvateľov. Vďaka lepšiemu výberu daní v ostatných rokoch je napĺňanie rozpočtov na vykonávanie služieb na dobrej úrovni. V tomto týždni zverejnená daňová prognóza na rok 2016 nás napĺňa ďalším optimizmom. Teší nás, že v roku 2015 rozhodla vláda SR o zvýšení výnosu daní pre miestnu aj územnú samosprávu na pôvodnú úroveň spred roku 2011. Verím, že tento trend bude pokračovať.

A teraz niekoľko poznámok na ohlásenú tému „Mierové spolužitie národov“ z pohľadu predstaviteľa samosprávy.

Liptovský Mikuláš, podobne ako každé mesto, či obec na Slovensku, žije aj partnerským životom, v našom prípade s partnerskými mestami v siedmich krajinách Európskej únie. Pravidelne sa stretávame, vyhodnocujeme plnenie našich zmlúv a reagujeme na aktuálne výzvy. Informujeme sa navzájom o vývoji v našich mestách i krajinách. Jedno z najstarších partnerstiev máme uzavreté s gréckym mestom Kalamária. V ostatných rokoch nám to trochu škrípe, pravdepodobne aj kvôli situácii, v ktorej sa ocitlo Grécko. Aj keď je tam našťastie mier.

My, všetci ako tu sedíme, členovia Hospodárskeho klubu i naši hostia, sme zrejme o hrôzach vojnových konfliktov iba počuli z úst napríklad priamych účastníkov 2. svetovej vojny, ktorí sú ešte medzi nami. S opisom hrôz vojny sa stretávame v literatúre. Veľmi dôveryhodne a autenticky opisne čítame o hrôzach hromadných popráv v Srebrenici, alebo o mučiacich postupoch nacistov v knihách liptovského autora Jozefa Kariku. Ale to je asi jediné, čo si môžeme predstaviť. Nevieme si dosť dobre predstaviť, že sa kvôli nejakým ambíciám pretrhnú partnerské zväzky miest a obcí a budeme len sprostredkovanie počuť o utrpení našich priateľov. Alebo naopak. To je jednoducho pre našu generáciu nepredstaviteľné. Ale reálne riziko tak, ako nám ho sprostredkúvajú denno-denne rôzne médiá, tu je.

Nedovoľme, aby sa tak stalo. Každý človek by mal usilovať o mier a porozumenie, odmietať konflikt a vojnu ako niečo necivilizované.

Verím, že sa nám, predovšetkým v európskom priestore, podarí nájsť na splnenie tohto cieľa recept.